
                                RAPORT COMUN SUPLIMENTAR
                      asupra
  proiectului de Lege pentru respingerea Ordonanţei de urgenţă a Guvernului nr.47/2011 privind reglementarea situaţiei juridice a unor săli şi grădini de spectacol cinematografic, precum şi a altor imobile
 În conformitate cu prevederile art.95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru cultură, arte, mijloace de informare în masă, sunt sesizate pentru dezbatere în fond, în procedură de urgenţă, cu proiectul de Lege pentru respingerea Ordonanţei de urgenţă a Guvernului nr.47/2011 privind reglementarea situaţiei juridice a unor săli şi grădini de spectacol cinematografic, precum şi a altor imobile, trimis cu adresa nr. PL-x 522 din 19 septembrie 2011, înregistrat cu nr.31/870 din 21 septembrie 2011, respectiv cu nr.30/154 din 21 septembrie 2011.
Senatul, în calitate de primă Cameră  sesizată, a respins proiectul de Lege pentru aprobarea Ordonanţei de urgenţă a Guvernului nr.47/2011 privind reglementarea situaţiei juridice a unor săli şi grădini de spectacol cinematografic, precum şi a altor imobile, în şedinţa din 14 septembrie 2011. 
Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat.
Consiliul Legislativ a avizat favorabil proiectul de ordonanţă, cu observaţii şi propuneri, conform avizului nr.531 din 10 mai 2011.
Comisia pentru administraţie publică, amenajarea teritoriului şi echilibru ecologic, conform adresei cu nr.26/393/2011, a avizat favorabil proiectul de Lege pentru aprobarea Ordonanţei de urgenţă a Guvernului nr.47/2011 privind reglementarea situaţiei juridice a unor săli şi grădini de spectacol cinematografic, precum şi a altor imobile, cu unanimitate de voturi, în şedinţa din 29 septembrie 2011.

Proiectul de lege privind aprobarea ordonanţei de urgenţă nr.47/2011 are ca obiect reglementarea situaţiei juridice a unor săli şi grădini de spectacol cinematografic, concretizată în trecerea acestora, împreună cu terenurile aferente, din proprietatea privată a statului în proprietatea publică a statului şi în administrarea Regiei Autonome de Distribuţie şi Exploatare a Filmelor “România - Film”.
În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat, în şedinţele din 18 octombrie 2011 şi 13 martie 2012, proiectul de lege, expunerea de motive şi avizul favorabil al Consiliului Legislativ. Comisia  pentru cultură, arte, mijloace de informare în masă a dezbătut proiectul de lege la lucrările Comisiei din data de 26 octombrie 2011, 22 noiembrie 2011, precum şi cele din data 24 aprilie 2012. 
La dezbateri au participat, în calitate de invitaţi, din partea Ministerului Culturii şi Patrimoniului Naţional domnul Vasile Timiş – secretar de stat şi domnul Cornel Frimu – consilier, precum şi domnul Marius Iuraşcu – director general al  Regiei Autonome a Distribuţiei şi Exploatării Filmelor "Româniafilm" Bucureşti. La lucrările Comisiei juridice, de disciplină şi imunităţi din data de 13 martie 2012, domnul Marius Iuraşcu a participat la şedinţă în calitate de secretar de stat în Ministerul Culturii şi Patrimoniului Naţional şi a susţinut adoptarea proiectului de lege cu amendamentele admise de Comisia pentru cultură, arte, mijloace de informare în masă. 
Din numărul total de 23 de membri ai Comisiei juridice, de disciplină şi imunităţi au fost prezenţi la lucrările Comisiei 16 deputaţi la şedinţa din 18 octombrie 2011 şi 13 deputaţi la şedinţa din 13 martie 2012. 
La lucrările Comisiei pentru Cultură, arte, mijloace de informare în masă din data de 24 aprilie 2012 au fost prezenţi un număr de 12 deputaţi din totalul de 18 membri ai Comisiei.
În urma dezbaterilor, membrii Comisiei juridice de disciplină şi imunităţi au hotărât cu majoritate de voturi (13 voturi “pentru” şi 3 voturi „împotrivă”) şi respectiv, membrii Comisiei pentru cultură, arte, mijloace de informare în masă au hotărât, cu unanimitatea voturilor celor prezenţi în sală în momentul votului respingerea proiectului de respingere a Ordonanţei de urgenţă a Guvernului nr.47/2011 privind reglementarea situaţiei juridice a unor săli şi grădini de spectacol cinematografic, precum şi a altor imobile şi, respectiv, să propună plenului Camerei Deputaţilor adoptarea proiectului de Lege privind aprobarea Ordonanţei de urgenţă a Guvernului nr.47/2011 privind reglementarea situaţiei juridice a unor săli şi grădini de spectacol cinematografic, precum şi a altor imobile, cu amendamentele la anexa 1 şi anexa 2 ale ordonanţei de urgenţă.
Camera Deputaţilor a hotărât în şedinţa din 22 mai 2012, în temeiul art. 70 din Regulamentul Camerei Deputaţilor, republicat cu modificările şi completările ulterioare, retrimiterea proiectului de lege la Comisiile sesizate în fond, în vederea solicitării unui punct de vedere al Guvernului, examinării şi depunerii unui nou raport. 
În conformitate cu prevederile art.61 şi 63 din Regulamentul Camerei Deputaţilor, republicat, membrii Comisiei juridice de disciplină şi imunităţi au reexaminat proiectul de lege în şedinţa din 13 iunie 2012. La dezbateri a participat domnul Sergiu Nistor, secretar de stat. Domnia sa a precizat membrilor Comisiei juridice de disciplină şi imunităţi faptul că instituţia pe care o reprezintă susţine adoptarea proiectului de lege în aceeaşi formă în care a fost trimis iniţial raportul către plenul Camerei Deputaţilor. 
Din numărul total de 23 de membrii ai Comisiei juridice de disciplină şi imunităţi la au fost prezenţi la şedinţă 14 deputaţi.
Comisia pentru cultură, arte, mijloace de informare în masă a reexaminat proiectul de lege în data 25 septembrie 2012. Membrii Comisiei au ţinut cont de punctul de vedere al Guvernului transmis cu adresa nr. 4709/03.07.2012, prin care susţine adoptarea Proiectului de Lege pentru aprobarea Ordonanţei de Urgenţă nr.47/20112011 privind reglementarea situaţiei juridice a unor săli şi grădini de spectacol cinematografic, precum şi a altor imobilei. 
Din numărul total de 18 membri ai Comisiei pentru cultură arte, mijloace de informare în masă au fost prezenţi la lucrări un număr de 15 deputaţi. 
În urma dezbaterilor membrii Comisiei juridice de disciplină şi imunităţi şi membrii Comisiei pentru cultură, arte, mijloace de informare în masă au hotărât cu majoritate de voturi să îşi menţină punctul de vedere exprimat în raportul comun iniţial şi să transmită plenului un raport de respingere a proiectului de Lege pentru respingerea Ordonanţei de urgenţă a Guvernului nr.47/2011 privind reglementarea situaţiei juridice a unor săli şi grădini de spectacol cinematografic, precum şi a altor imobile şi, respectiv, să propună plenului Camerei Deputaţilor adoptarea proiectului de Lege privind aprobarea Ordonanţei de urgenţă a Guvernului nr.47/2011 privind reglementarea situaţiei juridice a unor săli şi grădini de spectacol cinematografic, precum şi a altor imobile, cu amendamentele la anexa 1 şi anexa 2 ale ordonanţei de urgenţă.
Plenul Camerei Deputaţilor a hotărât în şedinţa din 18 februarie 2013, în temeiul art.70 din Regulamentul Camerei Deputaţilor, republicat, retrimiterea proiectului de lege la comisiile sesizate în fond, în vederea unei noi examinări şi depunerii unui raport suplimentar.

          Curtea Constituţională, ulterior depunerii proiectului de lege pe ordinea de zi a plenului Camerei Deputaţilor, a declarat neconstituţionale prevederile art.1 alin.(1) şi (4) din Ordonanţa de urgenţă a Guvernului nr.47/2011, cu referire la imobilele înscrise la numere curente 13, 92 şi 157 din anexa nr.1 a ordonanţei de urgenţă, potrivit Deciziilor nr.980/22.11.2012 şi 981/22.11.2012.  

În conformitate cu prevederile art.147 alin.(1) din Constituţia României, republicată, dispoziţiile din ordonanţele în vigoare constatate ca fiind neconstituţionale îşi încetează efectele juridice la 45 de zile de la publicarea deciziei Curţii Constituţionale. În consecinţă, prevederile art.1 alin.(1) şi (4) din Ordonanţa de urgenţă a Guvernului nr.47/2011, respectiv pct. 13, 92 şi 157 din anexa nr.1 a ordonanţei de urgenţă şi-au încetat efectele juridice.
Comisia pentru cultură, arte şi mijloace de informare în masă a reexaminat proiectul de lege în şedinţa din data de 12 martie 2013.
În conformitate cu prevederile art.54 din Regulamentul Camerei Deputaţilor, republicat, la lucrările Comisiei au participat, din partea Ministerului Culturii, domnul Daniel Constantin Barbu – ministru, şi doamna Irina Cajal-Marin – subsecretar de stat.
În cadrul dezbaterilor, membrii Comisiei au ţinut cont de punctul de vedere expus de reprezentanţii Guvernului şi au examinat proiectul de lege luând în discuţie Deciziile Curţii Constituţionale nr. 980 şi 981 din 22.11.2012 prin care prevederile art. 1 alin. (1) şi (4) din Ordonanţa de urgenţă a Guvernului nr.47/2011, cu referire la imobilele înscrise la numerele curente 13, 92 şi 157 din anexa nr. 1 la aceeaşi ordonanţă au fost declarate neconstituţionale. 
Din numărul total de 22 membri ai Comisiei pentru cultură arte, mijloace de informare în masă au fost prezenţi la lucrări un număr de 19 deputaţi. 
În urma dezbaterilor, membrii Comisiei pentru cultură, arte, mijloace de informare în masă au hotărât cu majoritate de voturi (13 voturi “pentru” şi o “abţinere”), adoptarea proiectului de lege pentru respingerea Ordonanţei de urgenţă a Guvernului nr.47/2011 privind reglementarea situaţiei juridice a unor săli şi grădini de spectacol cinematografic, precum şi a altor imobile.
Comisia juridică, de disciplină şi imunităţi a reexaminat proiectul de lege în şedinţa din data de 13 martie 2013.

La dezbateri a participat, în calitate de invitat din partea Ministerului Culturii, doamna Irina Cajal-Marin - subsecretar de stat şi domnul Cornel Frimu, consilier. 
Doamna subsecretar de stat a precizat membrilor Comisiei juridice de disciplină şi imunităţi faptul că instituţia pe care o reprezintă susţine respingerea proiectului de lege.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor un raport suplimentar de adoptare a proiectului de lege pentru respingerea Ordonanţei de urgenţă a Guvernului nr.47/2011 privind reglementarea situaţiei juridice a unor săli şi grădini de spectacol cinematografic, precum şi a altor imobile.
Din numărul total de 27 de membrii ai Comisiei juridice de disciplină şi imunităţi la au fost prezenţi la şedinţă 23 deputaţi.

În urma dezbaterilor ce au avut loc în şedinţele celor două comisii sesizate în fond pentru reexaminarea proiectului de lege şi depunerea unui raport comun suplimentar, membrii Comisiei pentru cultură, arte, mijloace de informare în masă şi Comisiei juridice de disciplină şi imunităţi au hotărât să propună plenului Camerei Deputaţilor un raport comun suplimentar de adoptare a proiectului de lege pentru respingerea Ordonanţei de urgenţă a Guvernului nr.47/2011 privind reglementarea situaţiei juridice a unor săli şi grădini de spectacol cinematografic, precum şi a altor imobile, având în vedere Deciziile Curţii Constituţionale nr. 980 şi 981 din 22.11.2012 prin care prevederile art. 1 alin. (1) şi (4) din Ordonanţa de urgenţă a Guvernului nr.47/2011, cu referire la imobilele înscrise la numerele curente 13, 92 şi 157 din anexa nr. 1 la aceeaşi ordonanţă, au fost declarate neconstituţionale. 
În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,                                                             PREŞEDINTE,

       Bogdan Liviu Ciucă                                                    Gigel - Sorinel Ştirbu                  
        SECRETAR,                                                              SECRETAR,
        Cătălin -Theodor Nicolescu                                         Florin Costin Pâslaru
Consilier parlamentar,                                       Şef birou                              Consilier parlamentar          
     Rodica Penescu                                         Cristina Dan                                    Dan Kalber

